PATVIRTINTA

Kaišiadorių rajono savivaldybės tarybos

2025 m. sausio 30 d. sprendimu Nr. V17E-

**VIETINĖS RINKLIAVOS UŽ LEIDIMO PREKIAUTI AR TEIKTI PASLAUGAS KAIŠIADORIŲ RAJONO SAVIVALDYBĖS TARYBOS NUSTATYTOSE VIEŠOSIOSE VIETOSE IŠDAVIMĄ NUOSTATAI**

**I SKYRIUS**

**BENDROSIOS NUOSTATOS**

1. Vietinės rinkliavos už leidimo prekiauti ar teikti paslaugas Kaišiadorių rajono savivaldybės tarybos nustatytose viešosiose vietose išdavimą nuostatai (toliau – Nuostatai) reglamentuoja vietinės rinkliavos už leidimą prekiauti ar teikti paslaugas Kaišiadorių rajono savivaldybės (toliau – Savivaldybė) tarybos nustatytose viešosiose vietose dydžius, jų nustatymo, mokėjimo ir grąžinimo tvarką, vietinės rinkliavos lengvatas bei viešojo konkurso leidimui prekiauti ar teikti paslaugas gauti (toliau – Konkursas) organizavimo tvarką.

2. Pagrindinės šiuose Nuostatuose vartojamos sąvokos:

2.1. **Renginys** – fizinio ar juridinio asmens organizuojamas nemokamas renginys, kuris skirstomas į tris kategorijas: I kategorija – kelių dienų trukmės renginys, II kategorija – vienos dienos trukmės renginys, III kategorija – 1–3 valandų trukmės renginys.

2.2. **Lauko kavinė** – lauke įrengtas laikinasis nesudėtingų lengvų konstrukcijų statinys be pamatų arba sukomplektuota įranga (staliukai, kėdės, skėčiai, tvorelės, pakylos, gėlinės ir kt.), kurie skirti viešojo maitinimo paslaugoms teikti.

3. Kitos šiuose Nuostatuose vartojamos sąvokos apibrėžtos Lietuvos Respublikos rinkliavų įstatyme, Lietuvos Respublikos paslaugų įstatyme ir kituose teisės aktuose.

4. Leidimas prekiauti ar teikti paslaugas Savivaldybės tarybos nustatytose viešosiose vietose (toliau – leidimas) išduodamas:

4.1. konkurso būdu renginių metu visose seniūnijose, o Kaišiadorių miesto seniūnijoje ir ne renginių metu;

4.2. be konkurso ne renginių metu visose seniūnijose, išskyrus Kaišiadorių miesto seniūniją.

**II SKYRIUS**

**LEIDIMŲ PREKIAUTI AR TEIKTI PASLAUGAS IŠDAVIMAS**

**KONKURSO BŪDU**

5. Konkursą skelbia, organizuoja ir vykdo seniūnija, kurios teritorijoje planuojama prekiauti ar teikti paslaugas.

6. Seniūnas sudaro konkurso leidimui prekiauti ar teikti paslaugas organizavimo komisiją (toliau – komisija) iš trijų darbuotojų bei patvirtina komisijos darbo reglamentą.

7. Skelbimas apie organizuojamą konkursą paskelbiamas Savivaldybės tinklalapyje bei seniūnijos socialiniame tinkle.

8. Skelbime turi būti nurodyta informacija:

8.1. viešoji prekybos ar paslaugų teikimo vieta;

8.2. laikotarpis, kuriam bus išduodamas leidimas prekiauti ar teikti paslaugas;

8.3. pradinis rinkliavos dydis, taikomas prekybos ar paslaugų teikimo vietai;

8.4. data iki kada priimami prašymai dalyvauti konkurse;

8.5. pageidaujama prekių rūšis (pvz.: sodinukai, tautodailės gaminiai, maisto prekės ir pan.), paslaugos pavadinimas, būsimosios veiklos pobūdis (pvz.: dviračių nuoma, batutai, maitinimo paslaugos ir pan.);

8.6. dokumentų pateikimo būdas ir vieta;

8.7. kita informacija, kurią, komisijos nuomone, reikalinga paskelbti (pavyzdžiui, renginio pavadinimas, prekybos ar paslaugų teikimo vietų schemos, reikalavimai prekybos ar paslaugų teikimo vietos įrengimui ir pan.).

9. Konkurse norintys dalyvauti asmenys, nepraleisdami skelbime nurodyto termino, skelbime nurodytu adresu pateikia laisvos formos paraišką, kurioje nurodomas konkurso dalyvio vardas, pavardė (jei tai fizinis asmuo), gimimo data ar juridinio asmens pavadinimas, kodas, adresas, telefono numeris, elektroninio pašto adresas, prekybos ar paslaugos teikimo viešosios vietos adresas (gatvės ar teritorijos pavadinimas), paslaugos pavadinimas, būsimosios veiklos pobūdis, siūlomas vietinės rinkliavos dydis eurais be centų (skaičiais ir žodžiais) už leidimo nustatytoje viešojoje vietoje išdavimą, kuris negali būti mažesnis už nustatytą pradinį rinkliavos dydį.

10. Konkurse dalyvaujantys asmenys šių Nuostatų 9 punkte nurodytą paraišką pateikia užklijuotame voke, ant kurio užrašo: Konkursui gauti leidimą prekiauti ar teikti paslaugas.

11. Asmuo, pageidaujantis dalyvauti konkurse ir gauti leidimą konkrečiai viešajai vietai, gali pateikti tik vieną paraišką.

12. Komisija, pasibaigus paraiškų pateikimo terminui, ne vėliau kaip kitą darbo dieną organizuoja komisijos posėdį, kuriame:

12.1. atplėšia vokus;

12.2. patikrina pateiktas paraiškas ir įvertina, ar paraiškose nurodytos prekių rūšys ar paslaugos pavadinimai, būsimosios veiklos pobūdis atitinka nurodytus skelbime. Nustačiusi neatitikimų, paraiškų nevertina;

12.3. sudaro eilę pagal konkurso dalyvių pasiūlytus rinkliavų dydžius nuo didžiausio iki mažiausio;

12.4. informuoja konkursą laimėjusį asmenį apie pareigą per 3 darbo dienas sumokėti jo paraiškoje nurodytą rinkliavą ir pateikti individualios veiklos vykdymo pažymos kopiją arba verslo liudijimo kopiją, jeigu fizinis asmuo vykdo nustatyta tvarka įregistravęs individualią veiklą ar dirba pagal verslo liudijimą;

12.5. esant neaiškumams dėl paraiškoje pateiktos kontaktinės informacijos, komisija gali dalyvio paprašyti paraišką patikslinti. Dalyvis prašomą informaciją ir (arba) dokumentus privalo pateikti per komisijos nustatytą terminą. Jeigu dalyvis nepatikslina prašomos informacijos ir (arba) dokumentų, komisija paraiškos nevertina.

12.6. konkurso laimėtoju laikomas asmuo ar asmenys, pasiūlę sumokėti didžiausią rinkliavos dydį. Jeigu keletas asmenų pasiūlo vienodą rinkliavos dydį, laimėtojas laikomas tas, kurio paraiška pateikta anksčiau.

13. Konkurso laimėtojui nesumokėjus per 3 darbo dienas pateiktoje paraiškoje siūlomos sumokėti rinkliavos, komisija išsiunčia pranešimą eilės tvarka kitam didžiausią rinkliavos dydį pasiūliusiam dalyviui.

14. Komisija praneša visiems konkurso dalyviams apie konkurso rezultatus, kai išduodami leidimai prekiauti ar teikti paslaugas.

15. Vietinės rinkliavos pradiniai dydžiai už leidimo prekiauti ar teikti paslaugas viešosiose vietose (toliau – leidimas) išdavimą ne renginių metu Kaišiadorių miesto seniūnijoje:

|  |  |  |  |
| --- | --- | --- | --- |
|  | Laikotarpis | Rinkliavos pradinis dydis, Eur | |
| laikinasis prekybos įrenginys, kioskas, paviljonas, prekybai pritaikytas automobilis, priekaba ar neįrengta vieta, 12 m2 | | |
| 15.1. | 6 mėnesiai | | 158 | |
| 15.2. | 12 mėnesių | | 288 | |

16. Vietinės rinkliavos pradiniai dydžiai už leidimo prekiauti ar teikti paslaugas viešosiose vietose išdavimą renginių metu:

|  |  |  |  |  |
| --- | --- | --- | --- | --- |
|  | Renginio kategorija | Teritorija | Rinkliavos pradinis dydis, Eur | |
| lauko kavinė, 20 m2 | laikinasis prekybos įrenginys, kioskas, paviljonas, prekybai pritaikytas automobilis, priekaba ar neįrengta vieta, 12 m2 |
| 16.1. | I | Kaišiadorių mieste | 100 | 30 |
| 16.2. | II | 70 | 20 |
| 16.3. | III | 40 | 10 |
| 16.4. | I | Savivaldybės teritorijoje, išskyrus Kaišiadorių miestą | 70 | 25 |
| 16.5. | II | 50 | 15 |
| 16.6. | III | 30 | 5 |

**III SKYRIUS**

**LEIDIMŲ PREKIAUTI AR TEIKTI PASLAUGAS IŠDAVIMAS**

**BE KONKURSO**

17. Asmuo, norėdamas gauti leidimą, privalo sumokėti nustatyto dydžio rinkliavą ir kartu su prašymu dėl leidimo išdavimo seniūnui pateikti tai įrodantį dokumentą.

18. Nustatyto dydžio rinkliava sumokama į Savivaldybės administracijos sąskaitą, kuri skelbiama Savivaldybės tinklalapio skiltyje „Informacija“, mokėjimo paskirtyje turi būti nurodyta seniūnija, kurioje pageidaujama gauti leidimą.

19. Prašyme turi būti nurodyti šie duomenys:

19.1. asmens vardas, pavardė ir asmens kodas arba juridinio asmens pavadinimas ir kodas, adresas, telefono nr.;

19.2. kada planuojama prekiauti (nurodomos konkreti data ar datos);

19.3. kur planuojama prekiauti ar teikti paslaugas (laikiname prekybos įrenginyje, kioske, paviljone, prekybai pritaikytame automobilyje, priekaboje ar neįrengtoje vietoje);

19.4. viešosios prekybos vietos adresas ir numeris (jei sužymėta);

19.5. prekių ar paslaugų rūšis (prekių rūšis, paslaugų pavadinimas);

19.6. prašymą teikiančio asmens parašas.

20. Leidimą prekiauti ar teikti paslaugas Savivaldybės tarybos nustatytose vietose išduoda seniūnija ne vėliau kaip per 5 darbo dienas nuo prašymo gavimo dienos.

21. Vietinės rinkliavos dydis už leidimo prekiauti ar teikti paslaugas viešosiose vietose, išskyrus Kaišiadorių miesto seniūnijoje, išdavimą ne renginių metu:

|  |  |  |  |
| --- | --- | --- | --- |
|  | Laikotarpis | Rinkliavos dydis, Eur | |
| laikinasis prekybos įrenginys, kioskas, paviljonas, prekybai pritaikytas automobilis, priekaba ar neįrengta vieta, 12 m2 | | |
| 21.1. | 1 diena | | 5 | |

**IV SKYRIUS**

**BAIGIAMOSIOS NUOSTATOS**

22. Seniūnija:

22.1. leidimus išduoda naudodamasi Licencijų informacine sistema;

22.2. atspausdina iš Licencijų informacinės sistemos informacinį pranešimą apie išduotą leidimą ir perduoda jį asmeniui, kuriam leidimas išduotas.

23. Leidimas neišduodamas, jeigu:

23.1. nesumokėta nustatyto dydžio rinkliava;

23.2. neliko laisvų viešųjų vietų.

24. Sumokėta rinkliava arba jos dalis grąžinama Lietuvos Respublikos rinkliavų įstatyme nustatytais atvejais per 20 darbo dienų, rinkliavos mokėtojui pateikus raštišką prašymą seniūnui ir nurodžius vietinės rinkliavos grąžinimo priežastis.

25. Pateikus prašymą seniūnui ir dokumentus, patvirtinančius teisę į rinkliavos lengvatą, vietinės rinkliavos dydis už leidimo prekiauti ar teikti paslaugas Savivaldybės tarybos nustatytose viešosiose vietose, išskyrus renginių metu, išdavimą sumažinamas 80 procentų:

25.1. sertifikuotiems (atestuotiems) tradicinių amatų meistrams;

25.2. asmenims, sulaukusiems 65 metų amžiaus;

25.3. asmenims, kuriems nustatytas 0–55 proc. darbingumo lygis.

26. Reikalavimai asmenims, įsigijusiems leidimą, nustatyti Prekybos ir paslaugų teikimo Kaišiadorių rajono savivaldybės viešosiose vietose taisyklėse.

27. Nuostatų nustatyta tvarka gauti asmens duomenys leidimo išdavimo, sustabdymo ar panaikinimo ir vidaus administravimo tikslais tvarkomi laikantis 2016 m. balandžio 27 d. Europos Parlamento ir Tarybos reglamento (ES) 2016/679 dėl fizinių asmenų apsaugos tvarkant asmens duomenis ir dėl laisvo tokių duomenų judėjimo ir kuriuo panaikinama Direktyva 95/46/EB (Bendrasis duomenų apsaugos reglamentas) ir Lietuvos Respublikos asmens duomenų teisinės apsaugos įstatymo nustatytų reikalavimų.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_