**Projektas**

**KAIŠIADORIŲ RAJONO SAVIVALDYBĖS TARYBA**

**SPRENDIMAS**

**DĖL KAIŠIADORIŲ RAJONO SAVIVALDYBĖS KONTROLĖS IR AUDITO TARNYBOS VEIKLOS NUOSTATŲ PATVIRTINIMO**

2025 m. sausio Nr. V17E-

Kaišiadorys

Vadovaudamasi Lietuvos Respublikos vietos savivaldos įstatymo 15 straipsnio 2 dalies 9 punktu, Lietuvos Respublikos biudžetinių įstaigų įstatymo 5 straipsnio 2 dalimi, 3 dalies 1 punktu, Juridinių asmenų registro nuostatų, patvirtintų Lietuvos Respublikos Vyriausybės 2003 m. lapkričio 12 d. nutarimu Nr. 1407 „Dėl Juridinių asmenų registro nuostatų patvirtinimo“, 1391 ir 1392 punktais, Kaišiadorių rajono savivaldybės taryba n u s p r e n d ž i a:

1. Patvirtinti Kaišiadorių rajono savivaldybės kontrolės ir audito tarnybos veiklos nuostatus (pridedama).

2. Įpareigoti Kaišiadorių rajono savivaldybės kontrolierę Danutę Steponavičienę, jos nesant – pavaduojantį asmenį Juridinių asmenų registro nuostatų, patvirtintų Lietuvos Respublikos Vyriausybės 2003 m lapkričio 12 d. nutarimu Nr. 1407 „Dėl Juridinių asmenų registro nuostatų teisės aktų nustatyta tvarka patvirtinimo“, nustatyta tvarka pateikti Juridinių asmenų registrui dokumentus, susijusius su naujų Kaišiadorių rajono savivaldybės kontrolės ir audito tarnybos veiklos nuostatų įregistravimu.

3. Pripažinti netekusiu galios Kaišiadorių rajono savivaldybės tarybos 2023 m. vasario 23 d. sprendimą Nr. V17E-32 ,,Dėl Kaišiadorių rajono savivaldybės kontrolės ir audito tarnybos veiklos nuostatų patvirtinimo“.

Savivaldybės meras

Sprendimo projektą teikia

Savivaldybės kontrolierė

Danutė Steponavičienė

Rengėja

Danutė Steponavičienė

2025-01-

Suderinta

Ieva Šadurskienė Asta Masaitienė

**SPRENDIMO**

**„DĖL KAIŠIADORIŲ RAJONO SAVIVALDYBĖS KONTROLĖS IR AUDITO TARNYBOS VEIKLOS NUOSTATŲ PATVIRTINIMO“ projekto**

**aiškinamasis raštas**

2025 m. sausio 15 d. Nr. V17E-

Kaišiadorys

1. **PROJEKTO TIKSLAI IR UŽDAVINIAI**

Sprendimo projekto tikslas – užtikrinti teisės aktų vykdymą. Uždavinys – patvirtinti Kaišiadorių rajono savivaldybės kontrolės ir audito tarnybos nuostatus. Sprendimo projektas parengtas vadovaujantis Lietuvos Respublikos vietos savivaldos įstatymo 15 straipsnio 2 dalies 9 punktu, Lietuvos Respublikos biudžetinių įstaigų įstatymo 5 straipsnio 2 dalimi, 3 dalies 1 punktu.

Lietuvos Respublikos vietos savivaldos įstatymo 15 straipsnio 2 dalies 9 punkte numatyta, kad išimtinė savivaldybės tarybos kompetencija yra savivaldybės biudžetinių įstaigų nuostatų tvirtinimas mero teikimu.

Lietuvos Respublikos biudžetinių įstaigų įstatymo 5 straipsnio 2 dalis numato, kad savivaldybės biudžetinės įstaigos savininko teises ir pareigas įgyvendina savivaldybės meras, išskyrus tas biudžetinės įstaigos savininko teises ir pareigas, kurios yra priskirtos išimtinei ir paprastajai savivaldybės tarybos kompetencijai (jeigu paprastosios savivaldybės tarybos kompetencijos įgyvendinimo savivaldybės taryba nėra perdavusi savivaldybės merui). 3 dalies 1 punktas numato, kad biudžetinės įstaigos savininko teises įgyvendinanti institucija tvirtina biudžetinės įstaigos nuostatus.

1. **LĖŠŲ POREIKIS IR ŠALTINIAI**

Lėšos, reikalingos nuostatams įregistruoti Juridinių asmenų registre, bus apmokamos iš Kaišiadorių rajono savivaldybės kontrolės ir audito tarnybos biudžeto.

1. **SIŪLOMOS TEISINIO REGULIAVIMO NUOSTATOS, LAUKIAMI REZULTATAI**

**-**

1. **KITI SPRENDIMUI REIKALINGI PAGRINDIMAI, SKAIČIAVIMAI AR**

**PAAIŠKINIMAI**

**-**

Savivaldybės kontrolierė Danutė Steponavičienė

# PATVIRTINTA

Kaišiadorių rajono savivaldybės tarybos

2025 m. sausio sprendimu Nr. V17E-

# KAIŠIADORIŲ RAJONO SAVIVALDYBĖS

**KONTROLĖS IR AUDITO TARNYBOS VEIKLOS NUOSTATAI**

**I SKYRIUS**

## BENDROSIOS NUOSTATOS

1. Kaišiadorių rajono savivaldybės kontrolės ir audito tarnybos veiklos nuostatai (toliau – Nuostatai) nustato Kaišiadorių rajono savivaldybės kontrolės ir audito tarnybos teisinę formą, buveinę, savininko teises ir pareigas įgyvendinančią instituciją ir jos kompetenciją, veiklos sritis ir rūšis, veiklos tikslus ir funkcijas, teises, veiklos organizavimą, darbo santykius, turtą ir lėšas, jų naudojimo tvarką, apskaitą, veiklos kontrolę, visuomenės informavimą, Nuostatų keitimo tvarką.

2. Įstaigos oficialusis pavadinimas – Kaišiadorių rajono savivaldybės kontrolės ir audito tarnyba (toliau – Tarnyba).

3. Teisinė forma – biudžetinė įstaiga.

4. Tarnybos buveinė – Katedros g. 4, LT-56121 Kaišiadorys.

5. Tarnyba įregistruota Juridinių asmenų registre, kodas – 188684054.

6. Tarnybos savininkė – Kaišiadorių rajono savivaldybė, kodas 111102630, adresas – Katedros g. 4, LT-56121 Kaišiadorys.

7. Tarnybos savininko teises ir pareigas įgyvendinanti institucija – Kaišiadorių rajono savivaldybės taryba (toliau – Savivaldybės taryba), kuri:

7.1. tvirtina Tarnybos veiklos nuostatus;

7.2. priima į pareigas, nušalina ir atleidžia iš pareigų savivaldybės kontrolierių, nustato jam įstatymų numatytą darbo užmokestį, priima sprendimą dėl skatinimo ir apdovanojimo, priemokų, tarnybinių nuobaudų skyrimo;

7.3. priima sprendimą dėl Tarnybos reorganizavimo ar likvidavimo;

7.4. sprendžia kitus Lietuvos Respublikos biudžetinių įstaigų įstatyme, kituose įstatymuose ir šiuose Nuostatuose jos kompetencijai priskirtus klausimus.

8. Tarnybos finansiniai metai sutampa su kalendoriniais metais.

9. Tarnybos  ūkinį, materialinį aptarnavimą atlieka Savivaldybės administracija, buhalterinę apskaitą gali tvarkyti ir kiti subjektai teisės aktų nustatyta tvarka.

10. Tarnyba yra viešasis juridinis asmuo, veikianti kaip biudžetinė įstaiga, turinti antspaudą su Tarnybos pavadinimu ir savivaldybės herbu, atsiskaitomąją sąskaitą Lietuvos Respublikos įregistruotuose bankuose. Savo veikloje vadovaujasi Lietuvos Respublikos Konstitucija, Lietuvos Respublikos vietos savivaldos įstatymu, kitais įstatymais, tarptautiniais aukščiausiųjų audito institucijų standartais, Valstybės kontrolės patvirtintomis metodikomis ir kitais teisės aktais bei šiais Nuostatais.

**II SKYRIUS**

**TARNYBOS VEIKLOS SRITIS IR RŪŠIS**

11. Tarnybos veiklos sritis – kontrolės ir priežiūros institucijų veikla.

12. Tarnybos pagrindinė veiklos rūšis pagal Lietuvos Respublikos ekonominės veiklos rūšių klasifikatorių – Lietuvos Respublikos savivaldybių veikla, kodas – 84.11.10.

**III SKYRIUS**

## TARNYBOS VEIKLOS TIKSLAS, FUNKCIJOS IR TEISĖS

1. Tarnybos veiklos tikslas yra prižiūrėti, ar teisėtai, efektyviai, ekonomiškai ir rezultatyviai valdomas ir naudojamas savivaldybės turtas ir patikėjimo teise valdomas valstybės turtas, kaip vykdomas savivaldybės biudžetas ir naudojami kiti piniginiai ištekliai.
2. Tarnybos veikla grindžiama nepriklausomumo, teisėtumo, viešumo, objektyvumo ir profesionalumo principais.
3. Tarnyba atlieka šias funkcijas:
   1. atlieka išorės finansinį, atitikties ir veiklos auditą bei vertinimus Savivaldybės administracijoje, savivaldybės administravimo subjektuose ir savivaldybės valdomose įmonėse;
   2. kiekvienais metais iki gegužės 15 dienos parengia ir Savivaldybės tarybos veiklos reglamento nustatyta tvarka pateikia Savivaldybės tarybai išvadą dėl pateikto tvirtinti savivaldybės metinių ataskaitų rinkinio, savivaldybės biudžeto ir turto naudojimo;
   3. rengia ir Savivaldybės tarybai teikia sprendimams priimti reikalingas išvadas dėl savivaldybės prisiimamų įsipareigojimų pagal paskolų, finansinės nuomos (lizingo) ir kitų įsipareigojamųjų skolos dokumentų sutartis, garantijų suteikimo kreditoriams už savivaldybės valdomų įmonių prisiimamus įsipareigojimus pagal paskolų, finansinės nuomos (lizingo) ir kitų įsipareigojamųjų skolos dokumentų sutartis;
   4. rengia ir Savivaldybės tarybai teikia išvadą dėl vadovaujantis Lietuvos Respublikos [investicijų įstatymu](https://www.infolex.lt/ta/52483" \o "Lietuvos Respublikos investicijų įstatymas" \t "_blank) ir (ar) Koncesijų įstatymu parengto viešojo ir privataus sektorių partnerystės projekto įgyvendinimo tikslingumo, šioje išvadoje įvertina savivaldybės galimybes prisiimti ilgalaikius finansinius įsipareigojimus pagal viešojo ir privataus sektorių partnerystės projektą, teisines galimybes privačiam subjektui perduoti viešojo subjekto funkcijoms priskirtos veiklos ir (ar) ekonominės veiklos vykdymą ir šioms veikloms vykdyti reikalingą savivaldybės ir (arba) savivaldybės kontroliuojamų juridinių asmenų turtą, viešojo ir privataus sektorių partnerystės projektų konsolidavimo (jeigu toks konsolidavimas numatomas) sąlygas, taip pat teikia išvadą dėl pritarimo galutinėms viešojo ir privataus sektorių partnerystės sutarties sąlygoms, jeigu jos skiriasi nuo sprendime dėl viešojo ir privataus sektorių partnerystės projekto įgyvendinimo tikslingumo nurodytų partnerystės projekto sąlygų;
   5. rengia ir Savivaldybės tarybai teikia sprendimams priimti reikalingas išvadas dėl skolininkų ir skolininkų, už kurių įsipareigojimų įvykdymą garantuoja valstybė, ūkinės ir finansinės būklės, taip pat dėl iš valstybės vardu pasiskolintų lėšų, teikiamų paskolų ir valstybės garantijų teikimo, paskolų naudojimo pagal tikslinę paskirtį ir paskolų grąžinimo;
   6. rengia ir Savivaldybės tarybai teikia sprendimams priimti reikalingas išvadas dėl galimybės savivaldybei prisiimti finansinius įsipareigojimus dėl prioritetinės savivaldybės infrastruktūros plėtros;
   7. Valstybės kontrolės [prašymu](https://www.infolex.lt/ta/797476) teikia Tarnybos atliktų auditų ataskaitas ir darbo dokumentus audito išorinei peržiūrai atlikti;
   8. atlieka įstatymuose ir kituose teisės aktuose priskirtas funkcijas.
4. Tarnyba ir Tarnybos valstybės tarnautojai ir darbuotojai, dirbantys pagal darbo sutartis, turi Lietuvos Respublikos vietos savivaldos įstatyme ir kituose teisės aktuose nustatytas teises.
5. Tarnyba gali jungtis į asociacijas.

**IV SKYRIUS**

## TARNYBOS VEIKLOS ORGANIZAVIMAS

18. Tarnybos veikla organizuojama vadovaujantis Tarnybos metiniu veiklos planu.

19. Tarnybai vadovauja ir už jos veiklą atsako savivaldybės kontrolierius. Tarnyba yra atskaitinga Savivaldybės tarybai.

20. Savivaldybės kontrolierius:

20.1. teikia Savivaldybės tarybai tvirtinti Tarnybos nuostatus, nustato Tarnybos struktūrą, valstybės tarnautojų ir darbuotojų, dirbančių pagal darbo sutartis, pareigybių skaičių ir pareigybių sąrašą, tvirtina pareigybių aprašymus; [Valstybės tarnybos įstatymo](https://www.infolex.lt/ta/17188" \o "Lietuvos Respublikos valstybės tarnybos įstatymas" \t "_blank) nustatyta tvarka priima į pareigas ir iš jų atleidžia valstybės tarnautojus ir [Darbo kodekso](https://www.infolex.lt/ta/368200" \o "Lietuvos Respublikos darbo kodeksas" \t "_blank) nustatyta tvarka priima į darbą ir iš jo atleidžia darbuotojus, dirbančius pagal darbo sutartis, atlieka kitas Tarnybos personalo valdymo funkcijas;

20.2. leidžia įsakymus, organizuoja Tarnybos darbą, valstybės tarnautojų ir darbuotojų, dirbančių pagal darbo sutartis, mokymą ir jų kvalifikacijos tobulinimą;

20.3. suteikia sau atostogas įsakymu ir priima įsakymus dėl savo vykimo į komandiruotes;

20.4. sudaro Tarnybos veiklos plano projektą, teikia jį Kontrolės komitetui, su šio plano projektu supažindina Savivaldybės centralizuoto vidaus audito tarnybą; kiekvienais metais iki einamųjų metų lapkričio 15 dienos patvirtina ateinančių metų Tarnybos veiklos planą, organizuoja jo vykdymą ir yra už tai atsakingas; prireikus patvirtintą Tarnybos veiklos planą tikslina bendra plano tvirtinimo tvarka;

20.5. Tarnybos veiklos planą kiekvienais metais per 10 dienų nuo jo patvirtinimo pateikia Valstybės kontrolei;

20.6. priima sprendimus pagal atlikto finansinio, atitikties ir veiklos audito ataskaitas, nurodo merui, audituotų subjektų vadovams jų veiklos trūkumus ir nustato terminą, per kurį turi būti pašalinti nustatyti teisės aktų pažeidimai;

20.7. teikia merui, Savivaldybės tarybai, audituotų subjektų vadovams išvadas, ataskaitas ir sprendimus, kurie buvo priimti dėl finansinio, atitikties ir veiklos audito metu nustatytų ir nepašalintų teisės aktų pažeidimų;

20.8. finansinio, atitikties ir veiklos audito ar vertinimo metu nustatęs nusikalstamos veikos požymių, apie tai praneša teisėsaugos institucijoms;

20.9. imasi prevencinių priemonių, kad būtų ištaisyti ir nepasikartotų nustatyti teisės aktų pažeidimai;

20.10. nagrinėja iš gyventojų gaunamus prašymus, pranešimus, skundus ir pareiškimus dėl savivaldybės lėšų ir turto, patikėjimo teise valdomo valstybės turto naudojimo, valdymo ir disponavimo juo ir teikia išvadas dėl tokio tyrimo rezultatų;

20.11. įstatymų ir kitų teisės aktų nustatyta tvarka teikia informaciją valstybės ir savivaldybės institucijoms;

20.12. Savivaldybės tarybos veiklos reglamento nustatyta tvarka ir terminais pateikia Tarnybos metinių ataskaitų rinkinį ir jį paskelbia savivaldybės interneto svetainėje;

20.13. Savivaldybės tarybos arba Savivaldybės tarybos Kontrolės komiteto prašymu teikia informaciją pagal savo kompetenciją;

20.14. atlieka savivaldybės biudžeto vykdymo ir kitų piniginių išteklių naudojimo auditą;

20.15. sudaro sąlygas Valstybės kontrolei dalyvauti atliekant savivaldybės metinių ataskaitų rinkinio auditą tokiu mastu, kad Valstybės kontrolė surinktų tinkamus ir pakankamus įrodymus, reikalingus išvadai dėl nacionalinio metinių ataskaitų rinkinio parengti, ir teikia Valstybės kontrolei duomenis apie savivaldybės metinių ataskaitų rinkinio audito rezultatus.

**V SKYRIUS**

**TARNYBOS DARBO SANTYKIAI**

21. Savivaldybės kontrolierius į pareigas priimamas konkurso būdu ir iš jų atleidžiamas Valstybės tarnybos įstatymo nustatyta tvarka.

22. Savivaldybės kontrolieriaus, Tarnybos valstybės tarnautojų ir darbuotojų, dirbančių pagal darbo sutartis, darbo santykių teisiniai pagrindai nustatyti Valstybės tarnybos įstatyme, Darbo kodekse ir Vietos savivaldos įstatyme.

**VI SKYRIUS**

**TARNYBOS TURTAS IR LĖŠOS, JŲ NAUDOJIMO TVARKA IR APSKAITA**

23. Savivaldybės taryba savivaldybės biudžete nustato Tarnybai skiriamų asignavimų dydį.

24. Tarnyba savivaldybės biudžeto lėšas ir patikėjimo teise perduotą savivaldybės turtą valdo, naudoja ir disponuoja juo įstatymų ir Savivaldybės tarybos nustatyta tvarka.

25. Tarnybos finansinė apskaita tvarkoma centralizuotai. Metinių ataskaitų rinkinys, metinė veiklos ataskaita rengiami, teikiami ir skelbiami Lietuvos Respublikos finansinės apskaitos įstatymo, Lietuvos Respublikos viešojo sektoriaus atskaitomybės įstatymo ir jų įgyvendinamųjų teisės aktų nustatyta tvarka.

**VII SKYRIUS**

**TARNYBOS VEIKLOS KONTROLĖ IR VISUOMENĖS INFORMAVIMAS**

26. Tarnybos finansinė veiklos kontrolė vykdoma Lietuvos Respublikos teisės aktų nustatyta tvarka.

27. Tarnybos atliekamo audito išorinę peržiūrą atlieka Valstybės kontrolė.

28. Tarnybos metinės veiklos ataskaita, atliktų auditų ataskaitos, išvados ir kita informacija skelbiamos Savivaldybės interneto svetainėje www.kaisiadorys.lt. Teisės aktų nustatytais atvejais – ir per kitas visuomenės informavimo priemones.

## VIII SKYRIUS

## BAIGIAMOSIOS NUOSTATOS

29. Tarnybos nuostatai gali būti keičiami Savivaldybės tarybos arba Savivaldybės kontrolieriaus iniciatyva. Pakeistus Tarnybos nuostatus tvirtina Savivaldybės taryba.

30. Tarnyba reorganizuojama ar likviduojama Savivaldybės tarybos sprendimu teisės aktų nustatyta tvarka.

\_\_\_\_\_\_\_\_\_\_\_\_\_\_\_\_\_\_\_\_\_