**Projektas**

**KAIŠIADORIŲ RAJONO SAVIVALDYBĖS TARYBA**

### SPRENDIMAS

DĖL KAIŠIADORIŲ RAJONO SAVIVALDYBĖS 2023 METŲ VISUOMENĖS SVEIKATOS STEBĖSENOS ATASKAITOS PATVIRTINIMO

2025 m. sausio d. Nr. V17E-

Kaišiadorys

Vadovaudamasi Lietuvos Respublikos vietos savivaldos įstatymo 7 straipsnio 32 punktu, 15 straipsnio 4 dalimi, Lietuvos Respublikos visuomenės sveikatos priežiūros [įstatymo](https://www.e-tar.lt/portal/lt/legalAct/TAR.DD80CF948782/asr) 6 [straipsnio](https://www.e-tar.lt/portal/lt/legalAct/TAR.DD80CF948782/asr) 1 dalies 1 punktu, Lietuvos Respublikos visuomenės sveikatos stebėsenos (monitoringo) įstatymo 10 straipsnio 2 dalies 5 punktu, Bendrųjų savivaldybių visuomenės sveikatos stebėsenos nuostatų, patvirtintų Lietuvos Respublikos sveikatos apsaugos ministro 2003 m. rugpjūčio 11 d. įsakymu Nr. V-488 „Dėl Bendrųjų savivaldybių visuomenės sveikatos stebėsenos nuostatų patvirtinimo“, 6.3 papunkčiu ir atsižvelgdama į Kaišiadorių rajono savivaldybės visuomenės sveikatos biuro 2024 m. gruodžio 30 d. raštą Nr. S-377 „Dėl Visuomenės sveikatos stebėsenos 2023 m. ataskaitos pateikimo“, Kaišiadorių rajono savivaldybės taryba n u s p r e n d ž i a:

Patvirtinti Kaišiadorių rajono savivaldybės 2023 metų visuomenės sveikatos stebėsenos ataskaitą (pridedama).

Savivaldybės meras

Sprendimo projektą teikia

Savivaldybės meras Šarūnas Čėsna

Rengėja

Danguolė Miliauskaitė

2025-01-

Suderinta:

|  |  |
| --- | --- |
| Asta Masaitienė Lina Juodienė Karolis Petkevičius Tomas Vaicekauskas  2025-01- 2025-01- 2025-01- 2025-01- |  |

SPRENDIMO

„DĖL KAIŠIADORIŲ RAJONO SAVIVALDYBĖS 2023 METŲ VISUOMENĖS SVEIKATOS STEBĖSENOS ATASKAITOS PATVIRTINIMO“ PROJEKTO

**AIŠKINAMASIS RAŠTAS**

2025 m. sausio d.

Kaišiadorys

1. **PROJEKTO TIKSLAI IR UŽDAVINIAI**

Lietuvos Respublikos visuomenės sveikatos priežiūros įstatymo 6 straipsnio 1 dalies 1 punkte nurodyta, kad savivaldybės savo teritorijoje vykdo visuomenės sveikatos stebėseną. Kaišiadorių rajono savivaldybėje visuomenės sveikatos stebėseną vykdo BĮ Kaišiadorių rajono savivaldybės visuomenės sveikatos biuras (toliau – VSB).

**Savivaldybės visuomenės sveikatos stebėsenos ataskaitos tikslas** – pateikti pagrindinius savivaldybės gyventojų sveikatą atspindinčius rodiklius, jų dinamiką ir jų pagrindu pateikti rekomendacijas bei prioritetines kryptis savivaldybės plėtros plano siekiniams, strateginio veiklos plano priemonėms.

**Pagrindiniai visuomenės sveikatos stebėsenos uždaviniai:**

1) nuolat stebėti, analizuoti visuomenės sveikatą, ją veikiančius veiksnius ir jų kitimo tendencijas;

2) teikti valstybės institucijoms, visuomenei informaciją apie visuomenės sveikatos būklę ir jos kitimo priežastis, reikalingą ūkio plėtros, socialinės raidos, prevencinės (profilaktinės) medicinos, sveikatos apsaugos sistemos valdymo sprendimams priimti, mokslo ir kitoms reikmėms;

3) formuoti bendrą visuomenės sveikatos duomenų sistemą.

Ataskaitoje analizuojamas 51 visuomenės sveikatai reikšmingas rodiklis. Rodiklio reikšmė leidžia kasmet vertinti rodiklio pokyčių kryptį ir aprėptį savivaldybėje; kasmet vertinti rodiklio reikšmės atitiktį išsikeltam savivaldybės siekiniui; palyginti savivaldybės rodiklio reikšmę su Lietuvos ir kitų savivaldybių vidurkiu.

Visuomenės sveikatos stebėsena vykdoma VSB priskirtoje teritorijoje siekiant gauti išsamią informaciją apie savivaldybės visuomenės sveikatos būklę ir remiantis objektyvia informacija planuoti bei įgyvendinti vietines visuomenės sveikatos prevencijos priemones.

Lietuvos Respublikos visuomenės sveikatos stebėsenos (monitoringo) įstatyme reglamentuojama savivaldybių visuomenės sveikatos stebėsenos organizavimo ir vykdymo, savivaldybių visuomenės sveikatos stebėsenos duomenų surinkimo ir saugojimo, savivaldybių visuomenės sveikatos stebėsenos ataskaitų rengimo, teikimo ir vertinimo bei savivaldybių visuomenės sveikatos stebėsenos rezultatų viešinimo tvarka.

**2. LĖŠŲ POREIKIS IR ŠALTINIAI**

Lietuvos Respublikos visuomenės sveikatos stebėsenos (monitoringo) įstatymo 12 straipsnio 1 dalyje nustatyta, kad visuomenės sveikatos stebėsena finansuojama Lietuvos Respublikos valstybės biudžeto, savivaldybės ir kitomis lėšomis. Kaišiadorių r. savivaldybėje visuomenės sveikatos stebėsena finansuojama Lietuvos Respublikos valstybės biudžeto lėšomis.

**3. SIŪLOMOS TEISINIO REGULIAVIMO NUOSTATOS, LAUKIAMI REZULTATAI**

Vadovaudamasis Bendrųjų savivaldybių visuomenės sveikatos stebėsenos nuostatų, patvirtintų Lietuvos Respublikos sveikatos apsaugos ministro 2003 m. rugpjūčio 11 d. įsakymu Nr. V-488 „Dėl Bendrųjų savivaldybių visuomenės sveikatos stebėsenos nuostatų patvirtinimo“, 6.3 papunkčiu, Kaišiadorių rajono savivaldybės administracijos direktorius organizuoja savivaldybės visuomenės sveikatos stebėsenos ataskaitos projekto, suderinto su sveikatos reikalų koordinatoriumi, pristatymą savivaldybės tarybai ir visuomenei.

Priėmus šį sprendimą, bus patvirtinta Kaišiadorių rajono savivaldybės 2023 metų visuomenės sveikatos stebėsenos ataskaita. Atsižvelgiant į ataskaitos išvadas ir rekomendacijas, bus formuojama ir įgyvendinama sveikatos stiprinimo strategija Kaišiadorių rajono savivaldybėje ir bus planuojamos visuomenės sveikatos stiprinimo priemonės šiam tikslui pasiekti.

Savivaldybės tarybos patvirtinta Kaišiadorių rajono savivaldybės 2023 metų visuomenės sveikatos stebėsenos ataskaita iki einamųjų metų gegužės 1 d. bus pateikta Higienos institutui ir paviešinta Kaišiadorių r. savivaldybės interneto puslapyje.

**4. KITI SPRENDIMUI PRIIMTI REIKALINGI PAGRINDIMAI, SKAIČIAVIMAI AR PAAIŠKINIMAI**

2023 m. pradžioje Kaišiadorių rajono savivaldybėje gyveno 29 817 gyventojų, iš jų 18 343 (61,5 proc.) – kaimo vietovėse. **Per metus gyventojų skaičius rajone padidėjo 1,7 proc. (520 gyventojų).**

2023 metais Kaišiadorių r. sav. gimė mažiausiai kūdikių nuo 2014-ųjų – 156 kūdikiai (2014 m. – 275). Užfiksuotos 457 gyventojų mirtys.

Kaišiadorių r. sav. gyvenančių vyrų ir moterų dalis žymiai nesiskyrė (atitinkamai 50,8 ir 49,2 proc.). Gyventojų amžiaus struktūra panaši į bendrą šalies gyventojų struktūrą. Didžiąją dalį gyventojų sudarė darbingo amžiaus kaišiadoriečiai – 65 proc., vaikai (0–17 m.) – 15 proc., kas penktas gyventojas buvo pensinio amžiaus (65+) (20 proc.).

Vidutinė tikėtina gyvenimo trukmė (toliau – VTGT) 2023 m. siekė 74,9 m. (2022 m. – 72,6 m.). Nuo 2014 m. ilgiausia VTGT užfiksuota 2018 m. (75,8 m.).

**7 rodiklių reikšmės yra prastesnės nei Lietuvos vidurkis** **(raudonoji zona):**

1. Savižudybių sk. (X60-X84) 100 000 gyv.;
2. Mirt. nuo išorinių priežasčių (V00-Y98) 100 000 gyv.;
3. Mirt. nuo paskendimo (W65-W74) 100 000 gyv.;
4. Mirt. nuo narkotikų sąlygotų priežasčių 100 000 gyv.;
5. Nusikalstamos veikos, susijusios su narkotikais, 100 000 gyv.;
6. Mirt. nuo cerebrovaskulinių ligų (I60-I69) 100 000 gyv;
7. Tikslinės populiacijos dalis proc., dalyvavusi ŠKL programoje.

**Prioritetinės problemos:**

1. **2023 m. Kaišiadorių r. sav. statistikoje buvo užregistruota 40 mirties atvejų nuo**

**išorinių priežasčių,** tai yra 1,7 karto daugiau (135,9 atv./100 000 gyv.) nei Lietuvoje (78,7 atv./100 000 gyv.). Nuo 2020 m. (95,4 atv./100 000 gyv.) stebima rodiklio didėjimo tendencija (mirčių atvejų padaugėjo 1,5 karto). Vertinant duomenis šalies mastu, rodiklis pateko į blogiausią rodiklį turinčių savivaldybių grupę **(raudoną zoną).** Detalizuojant išorines mirties priežastis, pastebima, kad 2023 m. Kaišiadorių r. sav. daugiausia mirčių užregistruota dėl tyčinių sužalojimų (savižudybių) (27,5 proc.), kitų išorinės mirties priežasčių (20 proc.) ir dėl įvykių, kai ketinimas nepatikslintas (17,5 proc.).

2023 m. Lietuvoje nusižudė 562 asmenys (19,6 atv. 100 000 gyv.). Pastebima, kad per paskutinius trejus metus (2021–2023 m.) savižudybių rodiklis tiek šalyje, tiek Kaišiadorių r. sav. mažai kito. Remiantis naujausiais duomenimis, Kaišiadorių r. sav. nusižudžiusiųjų rodiklis išliko beveik du kartus didesnis nei vidutiniškai šalyje (atitinkamai 37,4 ir 19,6 saviž. 100 000 gyv.). Jauniausias nusižudęs asmuo buvo 24 m., vyriausias – 76 m. Lietuvos mastu rodiklis priklausė blogiausią rodiklį turinčių savivaldybių grupei **(raudonai zonai).**

**2.** **2023 m. Lietuvoje nusikalstamos veikos, susijusios su disponavimu narkotinėmis**

**medžiagomis,** rodiklis siekė 82,5 veikos 100 000 gyv. Šios rūšies nusikalstamos veikos 2023 m. užfiksuotos visose Lietuvos savivaldybėse, tačiau daugiausia jų – Kaišiadorių r. sav. (123 veikos arba 417,9/100 000 gyv.)**.** Šis rodiklis vis dar ženkliai (5 kartus) viršijo šalies vidurkį (82,5/100000 gyv.). Nuo 2014 m. šių nusikalstamų veikų savivaldybėje padaugėjo dvigubai (atitinkamai nuo 178,9 iki 417,93 100 000 gyv.). 2020 m. užfiksuota daugiausia nusikalstamų veikų, susijusių su narkotikais, per paskutinius 10 metų. Pagal naujausius duomenis Kaišiadorių r. sav. patenka tarp savivaldybių, kurių situacija šalyje yra prasčiausia, lyginant su šalies vidurkiu **(raudona zona)**.

Mirties priežasčių statistikoje per 2014–2023 m. daugiausia mirčių nuo narkotikų sąlygotų priežasčių užregistruota 2022 m. (4 asmenys/13,5/100 000 gyv.). 2023 m. mirė 2 gyventojai, naujausi duomenys 2 kartus viršijo šalies vidurkį (6,8 atv./100 000 gyv.).

**3.** **Mirtingumas nuo cerebrovaskulinių ligų, kaip ir nuo kitų kraujotakos sistemos ligų, išlieka aukštas ir yra viena iš svarbiausių mirties priežasčių Lietuvoje.** 2023 m. Kaišiadorių r. sav. nuo cerebrovaskulinių ligų mirė 75 gyventojai (254,8 atv./100 000 gyv.), tai vienas didžiausių rodiklių nuo 2014-ųjų. Pastebima, kad 2020–2023 m. rodikliai viršijo šalies vidurkį, 2023 m. savivaldybėje užregistruota beveik du kartus daugiau mirčių nei šalyje (atitinkamai 254,8 ir 154 atv./100 000 gyv.). Mirusiųjų amžius buvo 59 ir vyresni kaišiadoriečiai, 76 proc. jų gyveno kaimo vietovėse, 56 proc. mirusiųjų sudarė moterys. **Pagal naujausius duomenis Kaišiadorių r. sav. patenka tarp savivaldybių, kurių situacija šalyje yra prasčiausia, lyginant su šalies vidurkiu. Rodiklis priklausė blogiausią rodiklį turinčių savivaldybių grupei** **(raudonai zonai).**

**4. Širdies kraujagyslių prevencinė programa (toliau – ŠKL**). Ši prevencinė programa finansuojama Privalomojo sveikatos draudimo fondo (PSDF) biudžeto lėšomis, todėl draustiems pacientams atliekama nemokamai. Pacientai dažniausiai kviečiami dalyvauti programoje, kai atvyksta į ASPĮ pas šeimos gydytoją. Atsakomybė už pacientų kvietimą, t. y. informavimą, tenka šeimos gydytojams. Kaišiadorių r. sav. 2023 m. ŠKL prevencinės programos rodiklis pateko į prasčiausią rodiklį turinčių savivaldybių grupę **(raudoną zoną)**, t. y. nesiekė Lietuvos vidurkio. Nors 2023 m. tikslinė populiacijos dalis (35,5 proc.), dalyvavusi ŠKL prevencijos programoje, buvo viena didžiausių nuo 2015-ųjų (16,8 proc.), tačiau Lietuvoje šis rodiklis buvo 1,2 karto didesnis (42,8 proc.).

Vadovaujantis Lietuvos Respublikos korupcijos prevencijos įstatymo 8 straipsnio 1 dalies nuostatomis, sprendimo projekto antikorupcinis vertinimas neatliekamas, nes sprendime nenumatoma reguliuoti visuomeninių santykių, numatytų šio įstatymo 8 straipsnio 1 dalyje.

Sveikatos reikalų koordinatorė Danguolė Miliauskaitė