**Projektas**

**KAIŠIADORIŲ RAJONO SAVIVALDYBĖS TARYBA**

**SPRENDIMAS**

**DĖL SOCIALINIŲ PASLAUGŲ TEIKĖJO PASIRINKIMO TVARKOS APRAŠO PATVIRTINIMO**

2025 m. d. Nr. V17E-

Kaišiadorys

Vadovaudamasi Lietuvos Respublikos vietos savivaldos įstatymo 6 straipsnio 12 punktu, 15 straipsnio 4 dalimi, Lietuvos Respublikos socialinių paslaugų įstatymo 41 straipsnio 2 dalimi, Asmens (šeimos) socialinių paslaugų poreikio nustatymo, skyrimo ir organizavimo tvarkos aprašu, patvirtintu Lietuvos Respublikos socialinės apsaugos ir darbo ministro 2006 m. balandžio 5 d. įsakymu Nr. A1-94 „Dėl Asmens (šeimos) socialinių paslaugų poreikio nustatymo, skyrimo ir organizavimo tvarkos aprašo, Senyvo amžiaus asmens bei suaugusio asmens su negalia socialinės globos poreikio nustatymo metodikos ir Socialinės globos poreikio vaikui su negalia nustatymo metodikos patvirtinimo“, Kaišiadorių rajono savivaldybės taryba n u s p r e n d ž i a:

Patvirtinti Socialinių paslaugų teikėjo pasirinkimo tvarkos aprašą (pridedama).

Savivaldybės meras

Sprendimo projektą teikia

Savivaldybės meras Šarūnas Čėsna

Rengėjos:

Eglė Mockevičienė

Neringa Kupčiūnienė

2025-01-

Lina Juodienė Asta Masaitienė Rita Čepulienė Karolis Petkevičius Ignas Simonaitis

2025-01- 2025-01- 2025-01- 2025-01- 2025-01-

PATVIRTINTA

Kaišiadorių rajono savivaldybės tarybos

2025 m. sausio d.

sprendimu Nr.

**SOCIALINIŲ PASLAUGŲ TEIKĖJO PASIRINKIMO TVARKOS APRAŠAS**

**I SKYRIUS**

**BENDROSIOS NUOSTATOS**

1. Socialinių paslaugų teikėjo pasirinkimo tvarkos aprašas (toliau – Aprašas) nustato akredituotos socialinės priežiūros ir akredituotų laikino atokvėpio paslaugų, socialinės globos socialinių paslaugų (toliau – socialinės paslaugos) teikėjo pasirinkimo nuostatas asmenims, kuriems nustatytas socialinių paslaugų poreikis.

2. Aprašas taikomas socialinėms paslaugoms, kurios finansuojamos iš savivaldybės biudžeto lėšų ar iš valstybės biudžeto dotacijų savivaldybių biudžetams.

**II SKYRIUS**

**SOCIALINIŲ PASLAUGŲ TEIKĖJO PASIRINKIMAS**

3. Asmuo (jo globėjas, rūpintojas), aprūpintojas, kiti teisėti atstovai (toliau – asmuo (teisėti atstovai)) gali pasirinkti socialinių paslaugų teikėją, kuriam suteikta licencija dėl socialinės globos paslaugų arba teisė teikti akredituotas socialinės priežiūros, laikino atokvėpio socialines paslaugas teisės aktų nustatyta tvarka (toliau – socialinių paslaugų teikėjas).

4. Asmuo (teisėtas atstovas) prašyme dėl socialinių paslaugų gali nurodyti pageidaujamą socialinių paslaugų teikėją. Socialinių paslaugų teikėjas gali būti nurodomas ir Asmens (šeimos) socialinių paslaugų poreikio vertinimo formoje. Jei prašyme nenurodomas asmens pageidaujamas socialinių paslaugų teikėjas, prašymą priimantis ir (ar) socialinių paslaugų poreikį nustatantis darbuotojas gali rekomenduoti socialinių paslaugų teikėjus, nurodydamas socialinių paslaugų teikėjo kontaktinius duomenis.

5. Socialinės globos teikėjas (toliau – Globos įstaiga), pas kurį siunčiamas asmuo, parenkamas atsižvelgiant į asmens (teisėto atstovo) prašyme nurodytą pageidaujamą Globos įstaigą ir Globos įstaigos galimybes suteikti asmeniui reikiamas socialinės globos paslaugas. Nesant galimybių apgyvendinti asmens pasirinktoje Globos įstaigoje, turi būti rekomenduojama pasirinkti kitą Globos įstaigą.

6. Kaišiadorių rajono savivaldybė (toliau – Savivaldybė) finansuoja Globos įstaigai skirtumą tarp socialinės globos paslaugų kainos ir asmens mokėjimo už teikiamas paslaugas, bet ne didesnį kaip Savivaldybės tarybos nustatytas maksimalus socialinės globos išlaidų finansavimo dydis.

7. Savivaldybės administracija sudaro sutartį su akredituotą socialinę priežiūrą, akredituotą laikino atokvėpio paslaugą teikiančiu socialinių paslaugų teikėju ar Globos įstaiga dėl asmeniui (šeimai) teikiamų socialinių paslaugų išlaidų finansavimo, jeigu socialinių paslaugų teikėjus pasirenka pats asmuo (teisėtas atstovas) ir jeigu asmeniui (šeimai) nustatytas šių socialinių paslaugų poreikis.

8. Jei asmens pasirinkto socialinių paslaugų teikėjo socialinių paslaugų kainos dalis, kai nuo kainos atimamas asmens mokėjimas už paslaugas, didesnė nei Savivaldybės tarybos nustatytas maksimalus socialinių paslaugų išlaidų finansavimo dydis, sprendimas skirti paslaugas minėtoje įstaigoje gali būti nepriimamas. Tokiu atveju asmeniui siūloma rinktis kitą socialinės paslaugos teikėją, kurio socialinės paslaugos kainos dalis, atskaičius asmens mokėjimą, neviršija maksimalaus Savivaldybėje nustatyto socialinių paslaugų išlaidų finansavimo dydžio.

9. Jei asmuo (teisėtas atstovas) ar kiti asmenys (juridiniai arba fiziniai) sutinka mokėti paslaugos kainos dalį, kurios nedengia Savivaldybės finansuojamas maksimalus socialinių paslaugų dydis ir asmens mokėjimas už paslaugas, priimamas sprendimas skirti socialines paslaugas pagal asmeniui nustatytą socialinių paslaugų poreikį ir pagal asmens pageidavimą.

10. Biudžetinės socialinių paslaugų įstaigos finansuojamos tiesiogiai skiriant lėšas Savivaldybės biudžete. Su socialinių paslaugų teikėju nebiudžetine įstaiga sudaroma finansavimo sutartis, kurią pasirašo Savivaldybės administracijos direktorius.

**III SKYRIUS**

**BAIGIAMOSIOS NUOSTATOS**

11. Savivaldybės administracija viešina informaciją, nustatytą Lietuvos Respublikos socialinių paslaugų įstatymo 14 straipsnio 5 dalies 6 punkte.

12. Įgyvendindami Aprašo nuostatas, duomenų valdytojai užtikrina, kad jų atliekamas asmens duomenų tvarkymas atitiktų 2016 m. balandžio 27 d. Europos Parlamento ir Tarybos reglamento (ES) 2016/679 dėl fizinių asmenų apsaugos tvarkant asmens duomenis ir dėl laisvo tokių duomenų judėjimo ir kuriuo panaikinama Direktyva 95/46/EB (Bendrasis duomenų apsaugos reglamentas), Lietuvos Respublikos asmens duomenų teisinės apsaugos įstatymo nuostatas.

13. Aprašas keičiamas, papildomas ir pripažįstamas netekusiu galios Savivaldybės tarybos sprendimu.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**SPRENDIMO ,,DĖL SOCIALINIŲ PASLAUGŲ TEIKĖJO PASIRINKIMO TVARKOS APRAŠO PATVIRTINIMO“ PROJEKTO**

**AIŠKINAMASIS RAŠTAS**

2025 m. sausio d.

Kaišiadorys

**1. PROJEKTO TIKSLAI IR UŽDAVINIAI**

Sprendimo projektas parengtas, vadovaujantis Lietuvos Respublikos socialinių paslaugų įstatymo 41 straipsnio 2 dalimi, Asmens (šeimos) socialinių paslaugų poreikio nustatymo, skyrimo ir organizavimo tvarkos aprašu, patvirtintu Lietuvos Respublikos socialinės apsaugos ir darbo ministro 2006 m. balandžio 5 d. įsakymu Nr. A1-94 „Dėl Asmens (šeimos) socialinių paslaugų poreikio nustatymo, skyrimo ir organizavimo tvarkos aprašo, Senyvo amžiaus asmens bei suaugusio asmens su negalia socialinės globos poreikio nustatymo metodikos ir Socialinės globos poreikio vaikui su negalia nustatymo metodikos patvirtinimo“. Sprendimo tikslas yra patvirtinti Socialinių paslaugų teikėjo pasrinkimo tvarką, kuri reglamentuos socialinės priežiūros, laikino atokvėpio paslaugų, socialinės globos socialinių paslaugų teikėjo pasirinkimo nuostatas asmenims, kuriems nustatytas socialinių paslaugų poreikis.

**2. LĖŠŲ POREIKIS IR ŠALTINIAI**

Asmenų, biudžeto lėšos ir kitos lėšos.

**3. SIŪLOMOS TEISINIO REGULIAVIMO NUOSTATOS, LAUKIAMI REZULTATAI**

**-**

**4. KITI SPRENDIMUI PRIIMTI REIKALINGI PAGRINDIMAI, SKAIČIAVIMAI AR PAAIŠKINIMAI**

Nėra

Socialinės paramos skyriaus vedėjo pavaduotoja Neringa Kupčiūnienė